text: Maibom: Jeg har gjort et scoop!
  04 september 2014 kl. 12.29
  Leif Maibom, manden bag Sønderborg Sommer Revy, jubler. Han har hyret årets bedste kvindelige revy-kunstner, Lone Rødbroe, til næste år. Og revyen skal instrueres af revyernes grand old man, Per Pallesen.
  Revyen i 2015 bliver nr. 34 i rækken. Den får premiere den 30. maj.
  Lone Rødbroe fik sit gennembrud i netop Sønderborg. Hun har siden hun forlod Sønderborg i 2009 medvirket i Hjørring Revyen.
  Og det var som skuespiller i den revy, at hun netop har modtaget hædersbevisningen i TV2 Charlies Revy Galla, som sendes på søndag.
  - Og der er ingen tvivl om, at Lone har været savnet, noterer Leif Maibom. Hun gik i den grad ind i hjerterne og smilehullerne hos revyens publikum, så det er et meget populært come-back.
  Til næste års revy vender Karsten Jansfort også tilbage. Han var med i 1998, men har siden medvirket i en række revyer.
  Ny bliver Pernille Schrøder, mens Flemming Jensen har sagt ja til sin fjerde sæson i Sønderborg. Han og Leif Maibom er ved at være et fasttømret komikerpar.
  Per Pallesen har sagt ja til at instruere næste år.
  - Vores ?sædvanlige? instruktør, Jan Hertz, har fået en stor teateropgave i Sverige, udtaler Leif Maibom - og han ville derfor gerne have et friår. Så vi lagde vore fyldige hoveder i blød og det kom der mange bud ud af. Og så var der pludselig én, der sagde:
  - Hva´ med Per?
  Og så sagde jeg:
  - Selvfølgelig! Det er lige manden.
  Og Leif Maibom tilføjer, at Per Pallesen ikke behøvede et sekunds tænkepause.
  Det var et klart ja med det samme, fortæller han. .
  